邃經堂
作者：李廌
朝代：宋

paragraphs: 男子宜讀書，讀書須五車。
紙腐唇自裂，豈爲刳心魚。
吾子少年時，青雲得意初。
英華發清端，賦筆凌相如。
自試文石陛，竚召承明廬。
孝隠二十年，復與志利疏。
軒裳不掛眼，鐘鼓悅爰居。
歸來邃經堂，志惟與道俱。
架上數萬卷，偃仰時卷舒。
使彼夙昔人，微言幸發攄。
春洲生蘭苕，寒溪脫紅蕖。
逍遙適所願，未可詠歸歟。
上方宵旰暇，夜殿誦子虛。